Predkladacia správa

Po takmer 2 roky trvajúcom ratifikačnom procese nadobudla 1.12.2009 platnosť Lisabonská zmluva ktorá reviduje znenie základných zmlúv EÚ a prináša viaceré zmeny do inštitucionálneho usporiadania i praktického fungovania Európskej únie.
Jedným z významných dôsledkov tejto zmluvy je vytvorenie Európskej služby pre vonkajšiu činnosť, čo má na úrovni Európskej únie rozsiahle organizačné i politické konzekvencie. Z tohto dôvodu sa už počas ratifikačného procesu zmluvy uskutočnili neformálne prípravné rokovania, ktoré mali za cieľ pripraviť implementáciu Lisabonskej zmluvy, pričom jedným z hlavných prvkov bola príprava Európskej služby pre vonkajšiu činnosť.
Tieto rokovania dospeli k vytvoreniu správy, ktorá bola schválená Európskou radou na zasadnutí 29. – 30. októbra 2009 a ktorá predstavuje usmernenie členských štátov pre novo vymenovanú Vysokú predstaviteľku Únie pre zahraničné veci a bezpečnostnú politiku Catherine Ashton-ovú, ako ďalej napredovať v otázke tvorby Európskej služby pre vonkajšiu činnosť. Právnym základom pre vytvorenie služby bude až rozhodnutie Rady EÚ o organizácii a fungovaní ESVČ, s ktorého schválením sa počíta do konca apríla roku 2010.
Keďže nadobudnutie platnosti Lisabonskej zmluvy dlhšiu dobu nebolo isté a napokon sa oproti pôvodne predpokladanému dátumu 1.1.2009 významne oneskorilo, nebol tento informačný materiál predložený k termínu pôvodne plánovanému v uznesení vlády č. 326/2008. Termín úlohy bol dvakrát posunutý, keďže v príprave Európskej služby pre vonkajšiu činnosť nedošlo v období od júna 2008 do júla 2009 k žiadnemu pokroku. 
Predkladaná informácia predstavuje priority a stanoviská, ktoré SR zastávala v rámci predbežných rokovaní počas švédskeho predsedníctva v Rade EÚ v 2. polroku 2009, ako aj zhrňuje usmernenia, ktoré dali členské štáty Vysokej predstaviteľke C. Ashton-ovej. V závere charakterizuje ciele rezortu MZV SR a pripravované kroky vo vzťahu k Európskej službe pre vonkajšiu činnosť. 
Materiál nemá bezprostredný vplyv vo finančnej, ekonomickej, environmentálnej oblasti a v podnikateľskom prostredí. Vzhľadom na jeho informatívny charakter neprešiel medzirezortným pripomienkovým konaním.